Pa dalk verlam ná kleinhoewe-aanval: ‘Hy vra nie hoekom nie’Jonty Jacobs. Foto: Facebook Jonty Jacobs (28) kan moontlik permanent verlam wees nadat hy vroeër vandeesmaand op ŉ kleinhoewe in die Kameeldrift-omgewing in Pretoria geskiet is, maar hy is vasbeslote om selfs in dié moeilike omstandighede van God se genade te getuig. Só sê Jonty se pa, Danie Jacobs, oor sy seun se positiewe gemoedstoestand waar hy steeds in ŉ hospitaal in Pretoria behandel word. “Hy is so positief, dit is amper te goed om waar te wees. Hy vra nie ‘hoekom ek’ nie, hy sê ‘hoekom nié ek nie’. Hy het gisteraand weer vir my ŉ boodskap gestuur en gesê maak nie saak wat vorentoe gebeur nie, hy weet dat dié ŉ nuwe paadjie is wat die Here vir hom uitgekap het. “Dit is menslik om te hoop [dat hy weer sal kan loop], maar indien nie, aanvaar hy dit so, want hy weet die Here het ŉ groter doel met sy lewe,” sê Danie. Maroela Media het vroeër berig Jonty is op 20 Junie tydens ŉ aanval op die kleinhoewe in die bors geskiet. Sy verloofde, Doreen Lubbe, en sy sesjarige dogtertjie wat ook in die huis was, is ongedeerd. Jonty het erge skade aan sy longe opgedoen en van sy werwels is deur die koeël beskadig. Hy is aanvanklik in die waakeenheid opgeneem, maar is later na die hoësorg-eenheid geskuif en intussen na ŉ gewone saal binne die trauma-eenheid geskuif. Jonty Jacobs en sy verloofde, Doreen Lubbe. Foto: Facebook Weens die skade aan sy rugwerwels is Jonty van sy onderlyf af verlam. Of dié verlamming permanent is of nie, is tans nog onduidelik. “Die area rondom die werwels is nog te geswel vir dokters om behoorlik te kan sê wat die skade en die pad vorentoe is. Ons wag nou dat die swelling heeltemal sak voor hulle nog ŉ skandering sal doen en dan vir ons sal kan sê wat vir Jonty voorlê,” sê Danie. “In dié stadium sien ek dit as 50/50 – die ding kan enige kant toe draai. Ons het nog geensins ons lewens aangepas of begin dink aan permanente verlamming nie. Ons bly positief en glo hy sal weer kan loop. Maar dit draai maar in ŉ ou se agterkop rond… Ons sal nou graag wil weet watter kant toe.” Volgens Danie het Jonty se longe “wonderbaarlik” goed herstel en ontvang hy reeds fisioterapie vir sy longe. Sodra die laaste skanderings vir die rugwerwels gedoen is, sal dokters oorweeg om hom na ŉ ander saal te skuif waar hy voltyds rehabilitasie sal ontvang. “Dokters staan verstom oor sy vinnige herstel. Dit is te groot vir my om regtig te verstaan. Sy herstel is net amazing, dis al,” sê Danie. “En dan nog sy vasbeslotenheid om positief te bly deur hierdie hele ding. Dit het net my voete onder my uitgeslaan.”